**Құрметті ұстаздар! Қымбатты оқушылар, ата-аналар және қонақтар!**

 Сіздерді дәстүрлі Білім күнімен, жаңа оқу жылының басталу мерекесімен құттықтаймын.

 Адам өміріндегі сарқылмас қазына-ол білім. Адам баласы барлық арман, мақсаттарына тек білім арқылы ғана жете алады. Бүгін барлық білім беру мекемелері есіктерін айқара ашып, білім нәрімен сусындауға келген Отанымыздың жастарын, бүлдіршіндерін құшақ жая қарсы алуда.

 Бүгінгі оқушы- білім бәсекесіне төтеп бере алатын, санасы ашық, халқымыздың рухани-адамгершілік құндылықтарын бойына сіңірген, үштілді еркін меңгерген тұлға болуы керек.

Осы мақсатқа жету жолында мектеп ұжымы қажырлы еңбек етуде. Оның дәлелі- өткен оқу жылының қорытындылары.

 Биылғы оқу жылы да өзінің ерекшеліктерімен басталмақшы.

  Атап айтсақ, биыл жаңарған білім мазмұнына 3,6,8 сыныптар көшіп отыр. 1,2,5,7 сыныптар жаңарған білім мазмұнын одан әрі жалғастырады. Үкімет тарапынан қаржыландырудың арқасында осы сынып оқушылары толығымен жаңа оқулықтармен қамтамасыз етілуде.

 «Цифрлық Қазақстан» мемлекеттік бағдарламасын жүзеге асыру қарқындап келеді. Елбасының тапсырмасы бойынша оқушылардың АйТи құзыреттілігін дамыту ерекше маңызға ие болып тұр. Осы мақсатта арнайы Робототехника, Болашақ инженерлер курстары жұмысын жалғастырып, АйТи кабинеттері жұмыс істемек.

Ал информатика пәні 3-ші сыныптардан басталмақшы, ал келесі жылы-1-ші сыныптардан басталады. Бұл оқушылар, мұғалімдер және ата-аналарға цифрлық білім ресурстарын үйде де, мектепте де қолжетімді ету мақсатында жасалып жатқан шаралар.

 **Құрметті қауым!**

Бүгін тарыдай болып 1-ші сыныпқа оқушы атанып, мектеп табалдырығын аттауға 70-тен аса бүлдіршіндер келіп отыр.

Аса қымбатты 1-ші сынып оқушылары! Біз сендердің келгендеріне өте қатты қуанып тұрмыз. Қане баршамыз 1 сынып оқушыларын қошеметтейік! **(Қол соғу)** Сендер мектепте қызыққа толы өмір кешесіңдер, жан жақты білім аласыңдар, көп достар табасыңдар. Алғашқы қадамдарың құтты болсын. Мектепте тек қана жақсы және үздік бағалар алатын болыңдар.

**Құрметті ата-аналар!**

Білім саласында болып жатқан жахандандыру үрдісіне Сіздердің қатысуларыңыз ерекше маңыздылыққа ие болып тұр. Оқушыларға сапалы білім, саналы тәрбие беруде Сіздердің қолдауларыңыз, әрдайым назарларыңыз, оқу –тәрбие үрдісіне қатысуларыңыз маңызды шарт. Мына білім бәсекесі заманында бірлескен енбегіміз баларымызды білім шыңына жетелесін.

**Құрметті ұстаздар!**

 Жас ұрпақты тәрбиелеу жолында қажырлы, өлшеусіз еңбектеріңіз әркез жемісті бола берсін! Шығармашылық игі бастамаларыңызға, педагогикалық ізденістеріңізге жаңа серпін, толағай табыстар тілеймін!

 Ал оқушыларымызға осы тамаша заманның керемет мүмкіндіктерін пайдаланып, ілім-білім жинауға қашанда асығыңдар! Озық  ойлы, өрісі кең, өрелі азамат болуға әркез ұмтылыңыздар!

 Осы тамаша мерекеде білім шыңына талпынып жүрген дарынды оқушыларымыздың атына келген марапаттарды ұсынғым келім тұр. Өткен оқу жылындағы еңбектерінің нәтижесі бойынша «Ел Үміті» атты дарынды балалардың республикалық энциклопедиясына еніп, арнайы төсбелгі мен мараппаттарын ұсынуға рұқсат етіңіздер.

 Осы оқушылардың ата-аналарын да қошеметтейміз. Балаларын қолдап, білім алуға барынша жағдай жасап, елімізге өте қажетті, аса құнды адами ресурс тәрбиелеп жүрген ата –аналардың еңбегі-құнды еңбек болып табылады.

 Мереке құтты болсын!